Iste articlo ye sobre una cinta de drama biografico belico de producción europea de l'anyo 2002; ta atros usos, se veiga The Pianist.

The Pianist (títol orichinal en anglés, en aragonés O pianista, enguerada en Aragón con o suyo títol traduciu enta lo castellano de El pianista) ye una cinta de drama biografico belico de l'anyo 2002 de coproducción franco-chermano-polaco-britanica dirichida por Roman Polanski seguntes o suyo propio guión adaptau basau en Śmierć Miasta. Pamiętniki Władysława Szpilmana 1939–1945, as memorias d'o pianista y compositor polaco Władysław Szpilman. Con una Banda Sonora Orichinal de Wojciech Kilar, una dirección de fotografía de Paweł Edelman y una producción cinematografica de Roman Polanski, Robert Benmussa y Alain Sarde ta las productoras Canal+, Studio Babelsberg y StudioCanal, en l'elenco d'a cinta trobamos en os suyos papels principals a actors como Adrien Brody, Thomas Kretschmann, Frank Finlay, Maureen Lipman, Emilia Fox, Ed Stoppard, Julia Rayner u Jessica Kate Meyer.

The Pianist se centra en a vida d'o pianista y compositor polaco Władysław Szpilman a traviés d'as suyas memorias publicadas en 1946 con o títol de Śmierć Miasta. Pamiętniki Władysława Szpilmana 1939–1945 y conta la suya experiencia en Varsovia mientres a Segunda Guerra Mundial dende l'anyo 1939 con a invasión de Polonia por o Tercer Reich dica la redota d'o nazismo. En estar chodigo, Szpilman se trobó internau en o ghetto de Varsovia y consiguó salvar-se de miraglo d'a deportación enta lo campo d'exterminio de Treblinka (a on morió toda la suya familia), tenendo que amagar-se dende alavez en Varsovia, a on vivió la sublevación d'o ghetto de Varsovia en 1943 y la insurrección de Varsovia en 1944 dica la liberación d'a ciudat por l'Exercito Royo en chinero de 1945. A cinta se rodó en o Babelsberg Film Studio en o barrio de Babelsberg, en Potsdam y en Berlín (Brandemburgo, Alemanya) y en o barrio de Praga-Północ en Varsovia (Polonia), y se tracta d'una cinta que recibió muitos premios y nominacions, podendo-se destacar: Palma d'Oro en a 55ena edición d'o Festival Internacional de Cine de Canas, 3 Premios Oscar y 4 nominacions en a suya 75ena edición, 7 Premios César en a suya 28ena edición, 2 Premios BAFTA en a suya 58ena edición y un Premio Goya en a suya 17ena edición.

Elenco

Se veiga tamién
Cine en 2002.
Cintas de 2002.
The Pianist (cinta de 2002)